-  బడ్జెట్‌ బాధల్ని పట్టించుకోని పార్లమెంట్‌ 
- చర్చ లేకుండానే 'పెద్ద పద్దు'కు ఆమోదం
- 'బడ్జెట్‌' సమావేశాలు నిరసనలతో సరి!
- తనక్కావాల్సింది సాధించుకున్న సర్కారు
- పన్నులు, స్కామ్స్‌, ద్రవ్యలోటు ఊసేలేకపాయే..
- ముగిసిన బడ్జెట్‌ సమావేశాలు
నవతెలంగాణ, వాణిజ్య విభాగం: పార్లమెంట్‌ బడ్జెట్‌ సమావేశాలు శుక్రవారంతో ముగిశాయి. పేరుకు ఈ సమావేశాలు బడ్జెట్‌-2018 పద్దుపై సమాలోచనలు జరిపేందుకు ఉద్దేశించిన బడ్జెట్‌ సమావేశాలు అయినప్పటికీ.. ఆ దిశగా ఒక్క అడుగు కూడా పడలేదు. కనీసం ఒక గంటసేపైనా పార్లమెంట్‌ సమావేశాల్లో ఆర్థిక పద్దులపై చర్చే జరగలేదు. ప్రధాన ప్రతిపక్షం కాంగ్రెస్‌తో పాటు తెలుగు దేశం పార్టీ, వైఎస్సార్‌ సీపీ, ఏఐడీఎంకేతో పాటు పలు పార్టీలు ఈ సమావేశాల దేశ ప్రయోజనాలు వాటి ప్రాధాన్యతను మరించి కేవలం.. తమతమ సొంత ఎజెండాలతో కేంద్ర ప్రభుత్వాన్ని అభాసుపాలుజేయడమే ధ్యేయంగా ముందుకు కదిలాయి. ఏ పార్టీ కూడా దేశ ఆర్థిక ప్రయోజనాలను గానీ.. ప్రతిపక్షపు నేతలుగా దేశం తమ నుంచి ఏమి ఆశిస్తుందోనన్న విషయాన్ని అస్సలు పట్టించుకున్నట్టు కనబడలేదు. పార్లమెంట్‌లో ధర్నాలు, అల్లర్ల కారణంగా సభలను వాయిదా వేయిస్తూ.. చర్చలు జరగకుండా అడ్డుకోవడంలో ఆయా పార్టీలు విజయవంతమయ్యాయి. వారివారి పార్టీల వ్యక్తిగత ఎజెండాలు కూడా ఈ సమావేశాల్లో దాదాపు నెరవేరాయి. అయితే ప్రపంచంలోనే అతిపెద్ద ప్రజాస్వామ్య వ్యవస్థ దేశంగా ఉన్న భారత్‌లో తనకు న్యాయం జరగుతుందని ఊహించిన సగటు భారతీయుడికి మాత్రం బడ్జెట్‌ సమావేశాల్లో తీవ్ర అన్యాయమే జరిగింది. బడ్జెట్‌ సమావేశాల్లో ప్రతిపక్షాలు సర్కారు అవలంభిస్తున్న ఆర్థిక విధానాలను కడిగి పారేస్తాయని.. బడ్జెట్‌లో పన్ను ఉపశమనాలు లభించేలా సర్కారును ఒప్పిస్తాయని.. బ్యాంకుల్లో వెలుగు చూస్తున్న వేల కోట్ల కుంభకోణాలపై చర్చ జరగుతుందని, అడ్డు అదుపు లేకుండా సర్కారు ఖర్చు పెరిగి ద్రవ్యలోటు అంతకంతకు ఎగుస్తున్న వేళ మోడీ సర్కారును ప్రతిపక్షాలన్నీ కడిగిపారేస్తాయని ఆశించిన నిజమైన భారతీయుడికీ తీవ్ర నిరాశే మిగిలింది.
పని ముగించేసుకున్న సర్కారు..
మందబలంతో నిరంకుశంగా పలు సంస్కరణలను ప్రజలపై రద్దుతున్న కేంద్ర ప్రభుత్వం.. బడ్జెట్‌కు పార్లమెంట్‌ ఆమోదం పొందే అంశంలోనూ అదే పంథాను అవలంభించింది. బడ్జెట్‌పై చర్చ జరిగితే తాము చేపట్టిన సంస్కరణలతో పాటు పలు ఆర్థిక లొసుగులు, బ్యాంకు స్కామ్‌లు, సంస్కరణల విపత్కరణ పరిణామాలు ఎక్కడ బయటకు వస్తాయని భావించిన సర్కారు చాలా తెలివిగా ఈ ఏడాది బడ్జెట్‌ పద్దుకు పార్లమెంట్‌ ఆమోదాన్ని పొందేసింది. ఏప్రిల్‌ నుంచి కొత్త ఆర్థిక సంవత్సరం మొదలు కానుండడంతో నియమావళి ప్రకారం సర్కారు ఒక్కపైసా ఖర్చు చేయాలన్నా దానికి పార్లమెంట్‌ ఆమోదం తప్పని సరి. ఈ నేపథ్యంలో సర్కారు చాలా తెలివిగా ముందుకు సాగింది. ప్రతిపక్షాలన్నీ తమతమ డిమాండ్ల సాధన దిశగా నిరసన చేస్తున్న వేళ.. సందెట్లో సడేమియాగా సమావేశాలు ప్రరంభమైన 8వ సెషన్‌లోనే (గత నెల 13న) తన సభ్యులకు విప్‌ జారీ చేసి మరీ లోక్‌సభలో 'ఆర్థిక బిల్లు-2018'కు, అప్రాపిరేషన్‌ బిల్లులకు మూజువాణి ఓటు మార్గంలో ఆమోదం పొందింది. తీవ్ర గందరగోళ పరిస్థితుల్లో చర్చలు, విశ్లేషణలు, సవరణలు ఏమీ లేకుండా గిలిటెన్‌ (ఒకేసారిగా) విధానంలో ఆర్థిక బిల్లులన్నింటికి మూకుమ్మడిగా ఆమోదం లభించినట్టుగా స్పీకర్‌ ప్రకటించేశారు. కేవలం 30 నిమిషాల వ్యవధిలోనే 'ఆర్థిక బిల్లులకు' సర్కారు ఆమోదం లభించినట్టుగా స్పీకర్‌ ప్రకటించడం విశేషం. దీంతో కొన్ని లక్షల కోట్ల విలువైన ప్రజాధనం ఖర్చు చేసే విషయంలో ఎలాంటి ఆటంకం లేకుండానే ఇష్టం వచ్చినట్టుగా వినియోగించుకొనే సమ్మతి లభించినట్టుయింది. ఈ రెండు బిల్లులకు లోక్‌సభ ఆమోదం లభించడంతో సర్కారు పని సగం పూర్తయినట్టయింది. 'ఆర్థిక బిల్లు-2018'కు, అప్రాపిరేషన్‌ బిల్లు రెండు ఆర్థిక బిల్లులే ఆయినందున ఎగువ సభ వీటికి కనీసం 14 రోజుల్లోపు తన ఆమోదం తెలపాల్సి ఉంటుంది. ఆలా కాని పక్షంలో వాటికి రాజ్యసభ అమోదం లభించినట్టే అవుతుందన్న నిబంధన ఉంది. దీనిని సర్కారు చక్కగా వాడుకుంది. ప్రతిపక్షాల నిరసనల నేపథ్యంలో రాజ్యసభ పూర్తిస్థాయిలో పని చేయలేక పోయింది. దీంతో ఆటోమెటిక్‌గా బడ్జెట్‌కు ఎగువ సభలోనూ ఆమోదం లభించనట్టయింది. ఫలితంగా ఏప్రిల్‌ నుంచి కొత్త పద్దుల అమలుకు సర్కారు తాళంచెవి లభించినట్టుయింది. ఫలితంగా ఇప్పుడు సర్కారు కొన్ని లక్షల కోట్ల ప్రజాధనాన్ని తనకు ఇష్టవచ్చినట్టుగా వాడుకొని ఆ భారాన్ని సామాన్యుడిపై వేయనుంది. పన్నుల రూపంలో ప్రజలు కష్టపడి చెల్లించిన పన్ను సొమ్ము దుర్వినియోగానికి ఆస్కారం ఏర్పడినట్టయిందనడంలో అతిశయోక్తి లేదు.
మీ స్నేహితులకు రికమెండ్ చెయ్యండి